Source: https://www.najpravo.sk/clanky/striedava-osobna-starostlivost-v-parlamente.html?print=1
Timestamp: 2020-03-30 09:43:31+00:00
Document Index: 9825516

Matched Legal Cases: ['§ 24', '§ 24', 'súd ', 'súd ', '§ 24', 'súd ']

Striedavá osobná starostlivosť v parlamente
25.5. 2011, 11:38 | Admin 3
Poslanecký návrh zákona, ktorým sa má zmeniť Občiansky súdny poriadok ako aj Zákon o rodine s cieľom posilniť vymožiteľnosť súdnych rozhodnutí týkajúcich sa maloletých detí ako aj vytvoriť širší priestor pre využívanie inštitútu striedavej osobnej starostlivosti o dieťa je na programe aktuálnej schôdze národnej rady.
Sťažená vymožiteľnosť súdnych rozhodnutí
Predkladatelia novely, ktorou by sa mal meniť základný procesný kódex, teda Občiansky súdny poriadok sú toho názoru, že inštitút striedavej osobnej starostlivosti o dieťa účinný od leta minulého roku nie je dostatočne právne precizovaný a existujú poznatky o sťaženej vymožiteľnosti súdnych rozhodnutí. Za týmto účelom má novela s cieľom zlepšiť vymožiteľnosť rozhodnutí uložiť súdu povinnosť požiadať príslušný orgán obce a orgán starostlivosti o deti, aby viedli povinného k dobrovoľnému plneniu súdneho rozhodnutia alebo súdom schválenej dohody o výchove maloletých detí o úprave styku s nimi bez toho, aby bolo treba nariaďovať výkon rozhodnutia.
Novelou sa má tiež upraviť postup pri odnímaní dieťaťa, pričom podľa názoru predkladateľov novely vymožiteľnosť súdneho rozhodnutia by mala byť v gescii súdu, ktorý v súčinnosti s orgánmi obce, štátnymi orgánmi a orgánmi starostlivosti o deti zabezpečí jeho výkon.
Zverenie dieťaťa do striedavej starostlivosti predbežným opatrením
V rámci navrhovanej novelizácie Občianskeho súdneho poriadku mienia predkladatelia novelizovať aj ustanovenia týkajúce sa predbežných opatrení, a to doplnením možnosti zverenia dieťaťa predbežným opatrením aj do striedavej osobnej starostlivosti obidvoch rodičov. Táto možnosť doposiaľ absentuje a dieťa môže byť predbežným opatrením zverené len do starostlivosti jedného z rodičov. Podľa predkladateľov novely teda súčasný stav nerešpektuje zavedenie inštitútu striedavej osobnej starostlivosti obidvoch rodičov o maloleté dieťa.
Povinné zverenie dieťaťa do striedavej osobnej starostlivosti oboch rodičov
Poslanci navrhli tiež zaviesť nové znenie ustanovenia § 24 ods. 2 Zákona o rodine. Porovnajte si súčasné znenie s navrhovaným novým znením:
Súčasné znenie § 24 ods. 2 Zákona o rodine:
Ak sú obidvaja rodičia spôsobilí dieťa vychovávať a ak majú o osobnú starostlivosť o dieťa obidvaja rodičia záujem, tak súd môže zveriť dieťa do striedavej osobnej starostlivosti obidvoch rodičov, ak je to v záujme dieťaťa a ak budú takto lepšie zaistené potreby dieťaťa. Ak so striedavou osobnou starostlivosťou súhlasí aspoň jeden z rodičov dieťaťa, tak súd musí skúmať, či bude striedavá osobná starostlivosť v záujme dieťaťa.
Navrhované nové znenie § 24 ods. 2 Zákona o rodine:
Ak sú obidvaja rodičia spôsobilí dieťa vychovávať, ak majú o osobnú starostlivosť o dieťa obidvaja rodičia záujem a majú na to vytvorené vhodné podmienky, tak súd zverí dieťa do striedavej osobnej starostlivosti oboch rodičov.
Predkladatelia novely sú toho názoru, že takýmto znením sa zabezpečí, že viac detí rozvodom nepríde o jedného z rodičov, s ktorým by obvykle stratili alebo obmedzili kontakt. Toto ustanovenie sa zakladá na rešpektovaní rodičovských práv oboch rodičov a neobmedzuje práva dieťaťa na starostlivosť oboch rodičov, dodáva záverom dôvodová správa k navrhovaným zmenám.
Zdroj: www.nrsr.sk